**“Å byggja, å forma, er å opna, ikkje å lukka, avslutta, eller fastleggja for visst”**

***Sitat fra skolens grunnlegger Svein Hatløy, Byggekunst 6/1983***

BAS har en erfaringsbasert og studiobasert utdanning der brorparten av emnene bakes inn i større prosjekteringskurs. Lærerteam med ulike spesialfelt knyttes til disse kursene og det er ofte ulike faser, som ambulerer mellom klasseundervisning, gruppearbeid og individuelt arbeid. Vi fokuserer mye på å forstå situasjonen, forstå betydningen av inngrep, drøfte relasjoner og sammenhenger som det bygde kan ses i og undersøke potensialet i ulike arbeidsmetoder. Oppgavene har derfor fokus både på analyse og prosess, og utforskingen ses ofte som selve besvarelsen.

Lærerne våre har alltid en fot i praksis, og ingen av dem underviser mer enn 50% på skolen. Sammen med studentene skaper de en dialog der fag og praksis belyser hverandre og der man opparbeider egne holdninger til faget.

Arkitektstudiet ved BAS er et fulltids-studie, der det kreves at man legger mye arbeid og engasjement ned i tiden på skolen. Alle klassene har sine egne studio og i tillegg har vi store arealer med verksteder og fleksible lokaler der man kan arbeide med modeller og installasjoner. Vi oppmuntrer alle til å arbeide på skolen og være del av dette arbeidsfellesskapet.

Vi tar kun opp en klasse per år og det kreves at man kan følger undervisningen sammen med klassen.

De tre første årene undervises i denne klassen. Før 4. året har vi nytt opptak der nye studenter slipper til, og undervisningen legges om til engelsk på masterkursene. Studentene velger selv tematiske semesterkurs på masternivå. Etterhvert blir det gitt rom for mer selvstendig arbeid og man får mer ansvar for å drive prosessene mellom hvert lærerbesøk, inntil man avslutter studiet med en selvdefinert diplomoppgave som strekker seg over hele det siste semesteret og avsluttes med en storstilt diplomutstilling.